Snjó - og krapaflóðavarnir reistar í Ólafsvík í sumar Á næstu vikum verða boðnar út framkvæmdir við snjó - og krapaflóðavarnir í Ólafsvík og er ætlunin að framkvæmdum ljúki fyrir næsta vetur . Frumáætlun gerir ráð fyrir að kostnaðurinn verði um 100 milljónir króna . Fyrir rúmu ári síðan vann Orion Ráðgjög ehf. frumdrög varnanna að beiðni Snæfellsbæjar og Ofanflóðasjóðs . Verkfræðistofu Siglufjarðar var síðar falin hönnun mannvirkjanna og gerð útboðsgagna . Að sögn Þorsteins Jóhannessonar hjá Verkfræðistofu Siglufjarðar verður útboðið í þremur hlutum . Í fyrsta lagi verður boðin út smíði stoðvirkja sem sett verða upp í Tvísteinshlíð fyrir ofan Heilsugæslustöðina í Ólafsvík og koma þau í stað snjóflóðaneta sem sett voru upp í hlíðina á sínum tíma . Í öðru lagi verður boðin út jarðvinna sem felst í endurgerð lítils snjóflóðagarðs sem í hlíðinni er og í þriðja lagi verða boðnar út endurbætur á farvegi Bæjarlæksins í Ólafsvík . Meðal annars verður farvegurinn hreinsaður og byggð ný brú yfir hann . Með því á að koma í veg fyrir að krapaflóð berist úr farveginum . Árið 1948 fór krapaflóð niður bæjarlækinn og eyðilagði búpeningshús og drap búpeninginn . Árið 1995 féll snjóflóð úr Tvísteinshlíð niður á heilsugæslubygginguna og skemmdi innbú hennar . Frá árinu 1995 hafa nokkur snjóflóð fallið úr hlíðinni án þess að valda tjóni .